b"\n_START_ARTICLE_\nP\xc5\xabkas (peilis)\n_START_PARAGRAPH_\nPuukko, p\xc5\xabkas (suom. puukko) \xe2\x80\x93 tradicinis viena\xc5\xa1menis suomi\xc5\xa1kas peilis tiesia gele\xc5\xbete, ne\xc5\xa1iojamas mak\xc5\xa1tyje prie dir\xc5\xbeo, naudojamas kaip \xc4\xafrankis, taip pat ir kaip ginklas. Priskiriamas universaliems nelenktiniams peiliams. A\xc5\xa1menys i\xc5\xa1lenkti, paprastai daugiausia prie smaigalio, nugar\xc4\x97l\xc4\x97 (bukasis kra\xc5\xa1tas) tiesi. Nugar\xc4\x97l\xc4\x97 leid\xc5\xbeia nyk\xc5\xa1\xc4\x8diu ar kita ranka spausti gele\xc5\xbet\xc4\x99 ir padidinti pjovimo j\xc4\x97g\xc4\x85._NEWLINE__NEWLINE_P\xc5\xabkus naudoja kaip \xc4\xafrankius, da\xc5\xbeniausia dro\xc5\xbein\xc4\x97ti medienai, doroti \xc5\xbeuviai ar skerdienai. Med\xc5\xbeioklini\xc5\xb3 p\xc5\xabk\xc5\xb3 smaigalys kartais kiek paslinktas priekin (a\xc5\xa1men\xc5\xb3 pus\xc4\x97n), kad b\xc5\xabt\xc5\xb3 lengviau dirti kail\xc4\xaf ir skrosti \xc5\xbev\xc4\x97ris, o gele\xc5\xbet\xc4\x97 palyginti trumpa, ma\xc5\xbedaug tokio pat ilgio kaip ir rankena._NEWLINE_Anks\xc4\x8diau p\xc5\xabkus suomi\xc5\xa1kai vadino veitsi 'peilis', bet v\xc4\x97liau juos \xc4\x97m\xc4\x97 vadinti puukko ('peilis medine rankena'), kad b\xc5\xabt\xc5\xb3 galima atskirti nuo kitoki\xc5\xb3 peili\xc5\xb3.\n_START_SECTION_\nRankena\n_START_PARAGRAPH_\nTradicini\xc5\xb3 p\xc5\xabk\xc5\xb3 rankena paprastai medin\xc4\x97 (\xc4\x85\xc5\xbeuolas, uosis), kaulin\xc4\x97, ragin\xc4\x97 (\xc5\xa1iaur\xc4\x97s elnio ar bried\xc5\xbeio rago), i\xc5\xa1 pu\xc5\xa1ies \xc5\xbeiev\xc4\x97s ar i\xc5\xa1 presuotos to\xc5\xa1ies (to\xc5\xa1ies sluoksniai statmeni peilio i\xc5\xa1ilginei a\xc5\xa1iai)._NEWLINE__NEWLINE_Klasikini\xc5\xb3 p\xc5\xabk\xc5\xb3 rankenos neturi jokios gardos, tad pir\xc5\xa1tai gali nuslysti ant a\xc5\xa1men\xc5\xb3, ta\xc4\x8diau tai n\xc4\x97ra svarbu, kadangi p\xc5\xabkas n\xc4\x97ra duriamasis ginklas, o pjovimo \xc4\xafrankis (ne veltui p\xc5\xabkui virstant finka, kuri yra ir duriamasis ginklas, atsirado S formos skersinukas, duriant apsaugantis pir\xc5\xa1tus). P\xc5\xabk\xc5\xb3, skirt\xc5\xb3 \xc5\xbeuviai ar \xc5\xbev\xc4\x97rims darin\xc4\x97ti, rankenos ties gele\xc5\xbete gali b\xc5\xabti praplat\xc4\x97jusios, kad apsaugot\xc5\xb3 pir\xc5\xa1tus nuo slydimo, kai ranka su\xc5\xa1lampa nuo \xc5\xbeuvies ar \xc5\xbev\xc4\x97ries kraujo. \xc5\xa0iuolaikini\xc5\xb3 gamyklini\xc5\xb3 p\xc5\xabk\xc5\xb3 rankenos da\xc5\xbeniausiai plastikin\xc4\x97s._NEWLINE__NEWLINE_Rankena neretai baigiasi pastor\xc4\x97jimi, ar jos galiukas kiek palenktas, kad p\xc5\xabk\xc4\x85 b\xc5\xabt\xc5\xb3 patogiau i\xc5\xa1imti i\xc5\xa1 mak\xc5\xa1ties.\n_START_SECTION_\nGele\xc5\xbet\xc4\x97\n_START_PARAGRAPH_\nTradicinio p\xc5\xabko gele\xc5\xbet\xc4\x97 da\xc5\xbeniausiai b\xc5\xabna trumpesn\xc4\x97 u\xc5\xbe ranken\xc4\x85, jos ilgis b\xc5\xabna lygus pla\xc5\xa1takos plo\xc4\x8diui (90-120 mm). Dro\xc5\xbein\xc4\x97tojai, med\xc5\xbeiotojai ir od\xc5\xbeiai m\xc4\x97gsta trumpesnes gele\xc5\xbetes, staliai, dailid\xc4\x97s ir statybininkai \xe2\x80\x93 ilgesnes._NEWLINE__NEWLINE_Saami\xc5\xb3 leuku, kuris naudojamas kaip \xc4\xafrankis, skirtas naudoti laukin\xc4\x97je gamtoje, turi iki 40 cm ilgio gele\xc5\xbet\xc4\x99, o dar senesni p\xc5\xabko tipo peiliai tur\xc4\x97jo iki 50 cm ilgio gele\xc5\xbetes, bet tai jau buvo nebe \xc5\xa1iaip peiliai, o skramasaksai._NEWLINE__NEWLINE_Tiek gamyklin\xc4\x97s, tiek kalvi\xc5\xb3 kaltos p\xc5\xabk\xc5\xb3 gele\xc5\xbet\xc4\x97s da\xc5\xbenai yra sluoksnin\xc4\x97s \xe2\x80\x93 plonas labai kieto plieno (paprastai tai tiglinis plienas, gautas i\xc5\xa1 limonito) sluoksnis i\xc5\xa1 abiej\xc5\xb3 pusi\xc5\xb3 padengtas mink\xc5\xa1tesnio metalo sluoksniais. Tokios gele\xc5\xbet\xc4\x97s re\xc4\x8diau l\xc5\xab\xc5\xbeta ir lengviau galandamos. Iki XIX a. Suomijoje beveik visa gele\xc5\xbeis buvo lydoma i\xc5\xa1 limonito (pvz., bal\xc5\xb3 r\xc5\xabdos). Ji buvo labai gryna ir tinkama tigliniam plienui gaminti. Retkar\xc4\x8diais gele\xc5\xbet\xc4\x97s turi griovelius, kas jas palengvina ir sustandina.\n_START_SECTION_\nMak\xc5\xa1tis\n_START_PARAGRAPH_\nTradici\xc5\xa1kai mak\xc5\xa1tys daromos i\xc5\xa1 odos arba i\xc5\xa1 to\xc5\xa1ies. Mak\xc5\xa1ties viduje gali b\xc5\xabti medinis \xc4\xafd\xc4\x97klas gele\xc5\xbetei fiksuoti. P\xc5\xabkas \xc4\xaf mak\xc5\xa1t\xc4\xaf \xc4\xafki\xc5\xa1amas giliai (lieka ky\xc5\xa1oti pus\xc4\x97 rankenos ar tik rankenos galiukas), mak\xc5\xa1tyje jis laikosi d\xc4\x97l rankenos trinties su mak\xc5\xa1timi. Mak\xc5\xa1tis tvirtinama prie dir\xc5\xbeo arba kabinama ant kaklo. Jei mak\xc5\xa1tis kabinama po kaklu, tuomet ji neretai u\xc5\xbedaroma dangteliu._NEWLINE__NEWLINE_\xc5\xa0iuolaikiniuose suomi\xc5\xa1kuose statybinink\xc5\xb3 kombinezonuose ar kareivi\xc5\xb3 kovin\xc4\x97je aprangoje specialiai numatytos vietos p\xc5\xabk\xc5\xb3 mak\xc5\xa1tims pritvirtinti.\n_START_SECTION_\nNaudojimas\n_START_PARAGRAPH_\nSuomijoje p\xc5\xabkas yra neatskiriama buities dalis. P\xc5\xabko gavimas neretai rei\xc5\xa1kia, kad berniukas ar mergait\xc4\x97 \xe2\x80\x93 jau suaug\xc4\x99s \xc5\xbemogus. Vyr\xc5\xb3 ir moter\xc5\xb3 p\xc5\xabkai nedaug kuo skiriasi. Moteri\xc5\xa1ki neretai kiek trumpesni, turi puo\xc5\xa1nesnes mak\xc5\xa1tis ir pritaikyti maistui doroti._NEWLINE__NEWLINE_Suomijoje p\xc5\xabkas yra kasdieninis peilis, naudojamas med\xc5\xbeiokl\xc4\x97je, \xc5\xbe\xc5\xabkl\xc4\x97je, sode, sand\xc4\x97liuose jais atidarin\xc4\x97ja d\xc4\x97\xc5\xbees\xe2\x80\xa6_NEWLINE__NEWLINE_1977 m. Suomijoje buvo u\xc5\xbedrausta vie\xc5\xa1ose vietose ne\xc5\xa1ioti daiktus, kurie gali b\xc5\xabti panaudoti kaip ginklas. Nuo tada p\xc5\xabkus retai bepamatysi vie\xc5\xa1ai, ta\xc4\x8diau jie ir toliau naudojami nam\xc5\xb3 \xc5\xabkyje, med\xc5\xbeiokl\xc4\x97je ir \xc5\xbe\xc5\xabkl\xc4\x97je. Statybininkai neretai eina pietauti su p\xc5\xabkais, kurie yra j\xc5\xb3 darbo \xc4\xafrankis. Kaimo vietov\xc4\x97se parduotuv\xc4\x97se galima pamatyti \xc5\xbemones med\xc5\xbeiotoj\xc5\xb3 apranga su p\xc5\xabkais._NEWLINE_Vie\xc5\xa1ose vietose p\xc5\xabkus gali ne\xc5\xa1ioti tik kari\xc5\xa1kiai. P\xc5\xabkai yra vienintelis civilinis daiktas, kuri kareiviai gali ne\xc5\xa1ioti su uniforma. Neretai \xc5\xa1auktiniai ateina \xc4\xaf kariuomen\xc4\x99 su savo p\xc5\xabkais. Karininkai da\xc5\xbenai ne\xc5\xa1ioja savo kurso p\xc5\xabkus._NEWLINE__NEWLINE_Suomi\xc5\xa1ko automato Rk-62 (rusi\xc5\xa1ko AK-47 versija) peilis durtuvas yra p\xc5\xabko tipo.\n_START_SECTION_\nP\xc5\xabko giminyst\xc4\x97 su suomi\xc5\xa1ku peiliu\n_START_PARAGRAPH_\nP\xc5\xabk\xc5\xb3 gamintojas IIsakis Jarvenpaa (Iisakki J\xc3\xa4rvenp\xc3\xa4\xc3\xa4) nuo 1888 m. buvo peili\xc5\xb3 tiek\xc4\x97jas Rusijos imperatoriaus dvarui. Tod\xc4\x97l dar iki Spalio revoliucijos p\xc5\xabkai buvo \xc5\xbeinomi ir populiar\xc5\xabs Rusijoje (tuo metu Suomijos kunigaik\xc5\xa1tyst\xc4\x97 buvo Rusijos imperijos dalis)._NEWLINE__NEWLINE_P\xc5\xabkus TSRS-Suomijos karo metu suomiai kareiviai naudojo kaip kovos peilius. Tod\xc4\x97l 1940 m. Raudonosios Armijos ginkluot\xc4\x99 papild\xc4\x97 \xc5\xbevalgo peilis NR-40, kuris buvo sukurtas tobulinant (pritaikant koviniams tikslams) p\xc5\xabk\xc4\x85. \xc5\xa0is peilis atstovauja rusi\xc5\xa1kajai specializuotai p\xc5\xabk\xc5\xb3 versijai, kuri vadinasi suomi\xc5\xa1kas peilis arba finka."